MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets afgørelse om et EF-handlingsprogram til fremme af organer, der er aktive på europæisk plan på uddannelsesområdet, og støtte til enkeltforanstaltninger på uddannelsesområdet (2004-2006)

2003/0114 (COD)

MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets afgørelse om et EF-handlingsprogram til fremme af organer, der er aktive på europæisk plan på uddannelsesområdet, og støtte til enkeltforanstaltninger på uddannelsesområdet (2004-2006)

1. SAGSFORLØB

Forslag sendt til Europa-Parlamentet og Rådet (dok. KOM(2003) 273 endelig - 2003/0114(COD)): // 27. maj 2003

Dato for Det Europæiske Økonomiske og Sociale Udvalgs udtalelse: // 29. october 2003

Udtalelse fra Europa-Parlamentets førstebehandling: // 6. november 2003

Dato for politisk enighed i Rådet (enstemmig): // 24. november 2003

Vedtagelse af den fælles holdning: // 22 december 2003

2. FORMÅLET MED KOMMISSIONENS FORSLAG

Dette forslag til afgørelse, som er baseret på artikel 149 og 150 i traktaten om oprettelse af Det Europæiske Fællesskab, er en af de syv basisretsakter for tilskud, der i øjeblikket ikke har et separat retsgrundlag. Det etablerer et flerårigt program (2004-2008) for tilskud til organisationer, der er aktive på europæisk plan på uddannelsesområdet. Programmet er opdelt i tre aktioner:

Emneområde 1: Tilskud til driftsudgifter ved specifikke institutioner af generel europæisk interesse:

* Europakollegiet (campus i Brugge og Natolin)

* Det Europæiske Universitetsinstitut, Firenze

* Det Europæiske Retsakademi, Trier

* Det Europæiske Institut for Offentlig Forvaltning, Maastricht

* European Inter-University Centre for Human Rights and Democratisation

* Det Internationale Center for Europæisk Uddannelse

* Det Europæiske Agentur for Udvikling af Specialundervisning

Emneområde 2: Støtte til driften af europæiske foreninger, der er aktive på uddannelsesområdet. Disse tilskud, der kan ydes for et eller flere år, tildeles efter en udvælgelse, der foretages på grundlag af offentliggjorte indkaldelser af forslag.

Emneområde 3: Dette emneområde er opdelt i tre dele:

* Emneområde 3A: Støtte til aktiviteter inden for videregående uddannelse vedrørende europæisk integration, inkl. Jean Monnet-professorater.

* Emneområde 3B: Støtte til opfølgningsarbejdet vedrørende de europæiske uddannelsessystemers konkrete fremtidige mål.

* Emneområde 3C: Støtte til uddannelse af dommere i EU-ret.

3. BEMÆRKNINGER TIL DEN FÆLLES HOLDNING

3.1. Bemærkninger til de ændringsforslag, Parlamentet foreslog ved førstebehandlingen:

3.1.1. Ændringsforslag, hvis indhold Kommissionen helt eller delvis kan acceptere, og som er indarbejdet i den fælles holdning:

Ændringsforslag 1 til betragtning 10: tilføjer en henvisning til Kommissionens erklæring i forbindelse med vedtagelsen af finansforordningen om, at den som led i gennemførelsen vil tage hensyn til anmærkningerne i det almindelige budget.

Ændringsforslag 3 til artikel 4: tydeliggør, hvilke emneområder under programmet der gennemføres ved hjælp af en indkaldelse af forslag.

Ændringsforslag 12 til bilaget: det tilføjes, at tilskudsmodtagere på et fremtrædende sted skal anføre, at de modtager tilskud fra De Europæiske Fællesskabers almindelige budget.

3.1.2. Ændringsforslag, hvis indhold Kommissionen principielt kan acceptere, men som ikke er indarbejdet i den fælles holdning: 4, 6, 8, 9, 10, 11.

Denne gruppe af ændringsforslag indeholder ændringer af programmets finansielle ramme i artikel 6 og fastsætter den højeste og laveste procentuelle fordeling af bevillingerne, der er anført i bilaget.

Da de tre institutioner på budgetforligsmødet den 24. november 2003 nåede til enighed om at fastsætte programmets finansielle ramme til 77 mio. EUR (en stigning på 1,888 mio. EUR i forhold til Kommissionens oprindelige forslag), og dette beløb allerede indgår i den fælles holdning og kan accepteres af Kommissionen, er ændringsforslag 4 ikke længere relevant.

Det vil være nødvendigt efter afslutningen af budgetproceduren for 2004 at kontrollere, om der er behov for at revidere de højeste og laveste procentsatser i bilaget til afgørelsen for at tage hensyn til eventuelle ændringer af de enkelte budgetkonti i det endelige budget, der vedtages for 2004. I så fald kan sådanne ændringer indføjes under andenbehandlingen.

3.2. Rådets fælles holdning

Kommissionen kan acceptere teksten til den fælles holdning, da den i høj grad respekterer indholdet i Kommissionens oprindelige forslag og i vidt omfang tager hensyn til de ændringsforslag, der er stillet af Parlamentet og accepteret af Kommissionen.

Ændringer af teksten foretaget af Rådet, som er integreret i Rådets fælles holdning:

- I artikel 1 reduceres programmets varighed fra 2004-08 til 2004-06. Dette afspejler den aftale, de tre institutioner indgik på trepartsmødet den 13. november. Af hensyn til den hurtige vedtagelse af retsgrundlaget anser Kommissionen dette for et acceptabelt kompromis.

- I artikel 3 henviser en revideret bestemmelse om deltagelse af lande uden for EU i programmet specifikt til de retsinstrumenter, der skal gælde for en sådan deltagelse. Der er således tale om en redaktionel ændring af teknisk og juridisk karakter.

- I artikel 6 ændres programmets finansielle ramme til 77 mio. EUR som aftalt på budgetforligsmødet.

- Der indføres en ny artikel 7, som fastslår, at Kommissionen er ansvarlig for programmets gennemførelse. Dette er en konstatering af de faktiske forhold.

- I en ny artikel 8 tilføjes det krav, at Kommissionen hvert år skal redegøre for programmets gennemførelse for Europa-Parlamentet og Rådet, mens henvisningen til en yderligere rapport i 2009 fjernes som følge af programmets indskrænkede varighed.

- ændring af visse ord og vendinger, som gør teksten tydeligere.

Kommissionen accepterer disse ændringer og tilføjelser til den fælles holdning, da de forbedrer og tydeliggør det oprindelige forslag.

4. KONKLUSION

Kommissionen finder, at teksten til den fælles holdning er et godt grundlag for Europa-Parlamentets og Rådets afgørelse.

Kommissionen kan derfor acceptere forslaget til fælles holdning under forudsætning af revision om nødvendigt af rammerne for de procentsatser, der er angivet i bilaget (se 3.1.2 ovenfor), og indføjelse af de overgangsbestemmelser, der blev drøftet på budgetforligsmødet den 24. november 2003.

Overgangsbestemmelserne bør affattes således:

"For tilskud i 2004 kan perioden for udgifternes tilskudsberettigelse begynde den 1. januar 2004, forudsat at udgifterne ikke ligger forud for datoen for indgivelsen af ansøgningen om tilskud eller forud for begyndelsen af modtagerens regnskabsår.

I 2004, for støttemodtagere som starter budgetåret inden den 1. marts, kan der gives en undtagelse fra kravet om, at der skal være underskrevet en aftale senest fire måneder efter begyndelsen af modtagerens regnskabsår, jf. artikel 112, stk. 2, i Rådets forordning (EF, Euratom) nr. 1605/2002 om finansforordningen vedrørende De Europæiske Fællesskabers almindelige budget. I dette tilfælde kan aftalerne om driftstilskud i 2004 underskrives til og med den 30. juni 2004."